ได้ลูบ ได้คลำ แถมยังได้กำไร ตอนที่ 1
เมื่อวันก่อนมีโอกาสแฝงตัวเป็นสมาชิก &#8220;บัวหลวง เอกซ์คลูซีฟ&#8221; ของธนาคารกรุงเทพ ไปฟังเรื่อง &#8220;คอลเลกชันแสนรักของนักลงทุน&#8221; ที่เชิญเซเลบคนดังที่เชี่ยวชาญเรื่องของสะสมเพิ่มค่า ทั้งนาฬิกาแบรนด์หรู เพชรเลอค่า ทองคำรูปพรรณ และเหรียญทองคำ ที่ &#8220;กูรู&#8221; ทุกคนต่างบอกเป็นเสียงเดียวว่า นอกจากจะได้ลูบๆ คลำๆ แล้ว ของสะสมพวกนี้ยังทำกำไรให้อีกด้วย
1 ธ.ค. 2555

เมื่อวันก่อนมีโอกาสแฝงตัวเป็นสมาชิก “บัวหลวง เอกซ์คลูซีฟ” ของธนาคารกรุงเทพ ไปฟังเรื่อง “คอลเลกชันแสนรักของนักลงทุน” ที่เชิญเซเลบคนดังที่เชี่ยวชาญเรื่องของสะสมเพิ่มค่า ทั้งนาฬิกาแบรนด์หรู เพชรเลอค่า ทองคำรูปพรรณ และเหรียญทองคำ ที่ “กูรู” ทุกคนต่างบอกเป็นเสียงเดียวว่า นอกจากจะได้ลูบๆ คลำๆ แล้ว ของสะสมพวกนี้ยังทำกำไรให้อีกด้วย
นาฬิกาหรู จังหวะเวลาตัดสินกำไร
นริพร (ยูมิ) เคียงศิริ ผู้อำนวยการฝ่ายสื่อสารการตลาด บริษัท เพนดูลัม ซึ่งเป็นผู้นำเข้านาฬิกาแบรนด์หรูมากกว่า 15 แบรนด์ บอกว่า ตลาดนาฬิกาในประเทศไทยไม่ได้น้อยหน้าใครในโลก เพราะนักสะสมมีกำลังซื้อติดอยู่ใน TOP 5 ของโลก 
ในขณะที่นักสะสมในประเทศไทยก็มีหลายรูปแบบ มีทั้งที่เป็นนักลงทุนระยะยาวและนักเก็งกำไร ซึ่ง นริพร บอกว่า ไม่ว่าจะเป็นนักลงทุนแบบไหน ก็สามารถทำกำไรจากการสะสมนาฬิกาได้เหมือนกัน
เพราะนักเก็งกำไร ที่ชอบความหวือหวาหน่อยอาจจะทำกำไรได้ถึง 200% ภายในเวลา 12 ปี ก็เป็นไปได้




 
“Panerai สามารถกำไร 200% ได้ภายในเวลา 12 ปีก็เคยเกิดขึ้นมาแล้ว เพราะเป็นรุ่นที่ไม่มีการผลิตออกมาแล้ว แต่ยังเป็นที่ต้องการของนักสะสม เพราะฉะนั้นการลงทุนระยะสั้นที่มีโอกาสทำกำไรระยะสั้นๆ ต้องเป็นแบรนด์ดังที่ได้รับความนิยมในท้องตลาด โดยขึ้นอยู่กับว่า ในแต่ละจังหวะเวลาตลาดกำลังนิยมแบรนด์ไหน รุ่นอะไร” นริพร กล่าว
ฉะนั้น ต้องขึ้นอยู่กับ “จังหวะ” ซื้อขายในแต่ละช่วงด้วย เพราะ นริพร บอกว่า บางช่วงเวลาที่เข้าไปผิดจังหวะก็อาจจะกลายเป็น “ถือติดมือ” (ขายไม่ออกสักที)
“ก่อนจะซื้อต้องดูเทรนด์ตลาดกันก่อน เพราะตลาดนาฬิกาจะมีวงจรที่บางครั้งก็เปลี่ยนแปลงเร็ว” นริพร กล่าว 
แต่ถ้าเป็นกลุ่ม Limited Edition น่าจะทำกำไรได้ไม่ยาก นริพร บอกว่า “นาฬิกาที่เป็น Limited Edition ที่มันหายากมากในตลาด บางทีลูกค้าสั่งจองกันข้ามปีก็ยังไม่ได้ เช่น ราคาสั่งจองอยู่ที่ 1.77 แสนบาท แต่ราคาในตลาดมือสองขึ้นไปถึง 2.5 แสนบาทแล้ว ทำให้สามารถเก็งกำไรได้”
หรือถ้าชอบสะสมกันยาวๆ ราคานาฬิกาหรูก็ไม่เคยทำให้ผิดหวัง เพราะราคาจะขยับขึ้นอย่างน้อยๆ ก็ปีละประมาณ 57% และบางรุ่นบางยี่ห้อสามารถขยับได้ถึงปีละ 15%
อย่างไรก็ตาม สำหรับการเลือกสะสมนาฬิกา นริพร บอกว่า ขึ้นอยู่กับความชอบของนักสะสมแต่ละคน และไม่ต้องกลัวว่าจะไม่มี “ตลาดรอง” เพราะตลาดมือสองของนาฬิกาแบรนด์หรูมีอยู่ทั่วโลก
แต่ที่ นริพร เตือนนักสะสมที่ชอบไป “หิ้ว” มาจากต่างประเทศให้ระวัง “ของปลอม” เพราะนาฬิกาแบรนด์หรูปลอมกันได้เนียนจนกระทั่งนักสะสมตัวจริงบางคนก็เคยโดน “ฟาดหัวแตก” มาแล้ว เพราะฉะนั้น ถ้าจะให้ชัวร์ต้องถอยออกมาจากร้านที่เชื่อถือได้เท่านั้น
เพชรเลอค่า ราคาไม่ตก
สุริยน ศรีอรทัยกุล กรรมการผู้จัดการ บริษัท บิวตี้ เจมส์ กรุ๊ป บอกว่า เพชรและอัญมณีไม่ใช่สินค้าฟุ่มเฟือย เพราะถ้าซื้อเก็บกันมาตั้งแต่รุ่นพ่อแม่จะรู้ว่า “น่าจะฟุ่มเฟือยกว่านี้” เพราะราคามันเพิ่มขึ้นมาตลอด 
นอกจากนี้ สุริยน ยังบอกอีกว่า เมื่อวิกฤตเศรษฐกิจปี 2540 ครอบครัวนักธุรกิจที่มีภรรยาสะสมเพชรเอาไว้ น่าจะได้พิสูจน์ไปแล้วว่า เพชรเหล่านั้นได้ช่วยพยุงธุรกิจเอาไว้ได้ เพราะฉะนั้นเพชรจึงเป็นสินทรัพย์ที่ควรค่าแก่การลงทุน
“การลงทุนในเพชรเป็น Happy Business เพราะลงทุนแล้วมีความสุข ซึ่งคงจะไม่มีการลงทุนอะไรที่ดีกว่านี้อีกแล้ว” สุริยน กล่าว 
พร้อมกันนี้ สุริยน ยังบอกเหตุผลที่ควรลงทุนในเพชรไว้ 6 ข้อ ได้แก่ 
1.เพชรเป็นสุดยอดของอัญมณี แข็งแกร่ง และทนความร้อน
2.ราคาเพชรเพิ่มขึ้นทุกปี เนื่องจากความต้องการซื้อเพชรเพิ่มมากขึ้นทุกปี โดยเฉพาะการเติบโตของกำลังซื้อจากประเทศจีน ที่นับวันจะเพิ่มขึ้น เนื่องจากประชากรจีนมีรายได้ดีขึ้น
พร้อมกันนี้ สุริยน ยังหยิบสถิติราคาเพชรย้อนหลังมายืนยันด้วยว่า ตั้งแต่ปี 1960 ราคาส่งเพชร “น้ำ 100 ขนาด 1 กะรัต ไม่มีตำหนิ” ไม่เคยตกลงเลย




 
ปี 1960 เฉลี่ย 2,700 เหรียญสหรัฐ
ปี 1970 เฉลี่ย 6,900 เหรียญสหรัฐ
ปี 1980 เฉลี่ย 1.05 หมื่นเหรียญสหรัฐ
ปี 1990 เฉลี่ย 1.39 หมื่นเหรียญสหรัฐ
ปี 2000 เฉลี่ย 1.51 หมื่นเหรียญสหรัฐ
ปี 2010 เฉลี่ย 2.42.5 หมื่นเหรียญสหรัฐ
ปี 2020 ยังไม่รู้ว่าราคาจะอยู่ที่เท่าไร แต่ สุริยน บอกว่า น่าจะปรับเพิ่มขึ้นต่อเนื่อง
3.ความเสี่ยงน้อยกว่าสินทรัพย์เพื่อการลงทุนชนิดอื่นๆ “ความเสี่ยงที่พบได้บ่อยๆ คือ ห่อด้วยกระดาษทิชชูแล้วไปลืมทิ้งไว้” เพราะฉะนั้น สุริยน จึงฝากเตือนนักลงทุนเพชร ว่าอย่าห่อเพชรด้วยกระดาษทิชชู 
4.ไม่เสื่อมค่า เพราะเป็น “ของหายาก” 
5.พกพาง่าย “ถ้าน้ำท่วมบ้านขนอะไรออกไปไม่ได้ หิ้วเพชรไปกระปุกเดียวก็พอ”
6.ไม่มีต้นทุนในการดูแลและเก็บรักษา
สุริยน บอกว่า การเลือกซื้อเพชรต้องพิจารณาจาก 4Cs คือ 
การเจียระไน (Cut) “ประเทศไทยถือเป็นครัวอัญมณีของโลก เพราะเรามีช่างที่มีฝีมือ” 
ขนาด (Carat Weight) “เพชรยิ่งมีขนาดใหญ่ ยิ่งหายาก” 
น้ำ (Color) “เริ่มจากน้ำ 100 หรือ D ไปจนถึง Z ซึ่งถ้าหลุดจากนี้ไปแล้วจะกลายเป็นเพชรสี หรือเพชรแฟนซี” 
ความสะอาด (Clarity) “แม้จะบอกว่า เพชรมีตำหนิแต่จริงๆ แล้วมันมองด้วยตาเปล่าแทบจะไม่เห็น และก็ไม่น่าจะเรียกว่าตำหนิ แต่น่าจะเรียกว่าลักษณะพิเศษของเพชรมากกว่า”